雨後微凉再示莊簿
作者：周紫芝
朝代：宋

paragraphs: 蓐收始用事，健行肅乾剛。
微飈生淅瀝，一雨洗亢陽。
香羅阨團扇，玉椀辭蔗漿。
况蒙慷慨詞，猶激卑懦膓。
當食忽亡匕，起立遂失床。
鷄鳴中夜興，呼燈攬冠裳。
自從羯胡亂，四海失故疆。
向來桑麻區，半作荆棘場。
黔首未安堵，皂囊思獻章。
聞有圯上書，今代誰張良。
風雲須嘉會，日月依末光。
當宁方側席，誰能薦吾王。
鷙鳥尚垂翅，老眼空望羊。
秋風一夕起，撫事增悲涼。